ועדת הפנים ואיכות הסביבה, כנסת 17, פרוטוקול מספר 238, 2007-10-29 12:00

אופיר פינס-פז: בוקר טוב, אני מתכבד לפתוח את דיון ועדת הפנים והגנת הסביבה.

אופיר פינס-פז: הדיון על פי בקשתו של חבר הכנסת יורם מרציאנו, שביקש מהנשיאות דיון מהיר בנושא הביטחון האישי בעיר לוד.

אופיר פינס-פז: חבר הכנסת מרציאנו הוא תושב העיר לוד, היה גם סגן ראש עיר בלוד.

אופיר פינס-פז: הגיע אלינו גם ראש העיר הממונה, מר אילן הררי.

אופיר פינס-פז: אני רוצה לבקש מחבר הכנסת מרציאנו לפתוח את הדיון.

אופיר פינס-פז: זה דיון מהיר בוועדה, זה דיון קצר.

אופיר פינס-פז: הדיון הזה מתחיל עכשיו והוא יימשך שעה, ולכן אני מבקש מכולם לדבר קצר ולעניין.

אופיר פינס-פז: בבקשה, חבר הכנסת מרציאנו.

יורם מרציאנו: העיר לוד לקראת 2008, עיר שנמצאת במרכז הארץ, ואני רוצה לדבר היום לא בכובע של חבר כנסת אלא של אזרח בעיר לוד.

יורם מרציאנו: גם אני, כאזרח בעיר לוד, נתקל לא אחת בסימני אלימות של תושבים בעיר.

יורם מרציאנו: אני חושב שבחודשים האחרונים המצב הפך להיות בלתי נסבל.

יורם מרציאנו: זו לא נחלה של החודשים בלבד, זו נחלה של שנים ארוכות.

יורם מרציאנו: אנחנו שומעים כל פעם על אדם כזה או אחר שמגיע לעיר ויש סיסמאות.

יורם מרציאנו: ראש הממשלה אריק שרון הגיע ללוד ואמר: אני נחוש להציל את לוד.

יורם מרציאנו: אני עוד זוכר את הדפיקות על שולחן גם בבית ראש הממשלה, גם בלשכת ראש הממשלה וגם בביקורים התכופים בעיר לוד.

יורם מרציאנו: אני זוכר איך הגיע ללוד אהוד ברק, כשהיה ראש ממשלה.

יורם מרציאנו: גם הוא היה נחוש להציל את לוד, והגיעו גם נציגי כל המפלגות.

יורם מרציאנו: התוצאה בסופו של יום היא שהאזרח בעיר לוד הולך לא בטוח.

יורם מרציאנו: כשאני אומר שהאזרח בעיר לוד הולך לא בטוח אני גם מתבסס על סקר שנערך בעיר לוד, שבו נשאלה השאלה: אם יתאפשר לך, האם תהיה מוכן לעזוב את העיר לוד, ומה הסיבות לכך?

יורם מרציאנו: אתם יודעים שבעיר לוד יש חינוך מצוין, באים ללמוד בלוד מסביון ומתל אביב, יש בית ספר למדעים ויש תיכון רמלה-לוד, י בתי ספר מעולים.

יורם מרציאנו: העיר לוד, גם על פי מבחני המיצב של משרד החינוך בשנה האחרונה, נמצאת במקומות הראשונים בארץ מבחינת החינוך, מה שמעיד שהעיר הזאת היא עיר בריאה.

יורם מרציאנו: אבל התושבים אינם יכולים להסתובב חופשי בעיר.

יורם מרציאנו: אם אדם בשכונת רמת אשכול פוחד להגיע לבית הכנסת – ואני שומע תושבים שאומרים לי: בדרך לבית הכנסת אני מוריד את הכיפה - זה דבר שאי אפשר להמשיך לחיות אתו.

יורם מרציאנו: אני רוצה לספר שבמוצאי שבת האחרון אני, חבר כנסת במדינת ישראל, ירדתי לחנות המכולת שלי כדי לקנות מצרכים.

יורם מרציאנו: זה היה מפחיד, עם חבורת נערים שניסו להשתלח בי.

יורם מרציאנו: אני מדבר על שכונה שנחשבת שכונה חזקה בעיר לוד.

יורם מרציאנו: בשלושת החודשים האחרונים נרצחו מספר אזרחים בעיר לוד, האחרון שבהם מזכיר תנועת בל"ד, אבו קישק, שהיה דמות ידועה בעיר לוד.

יורם מרציאנו: עד היום אף אחד לא מבין מה קרה שם, היו יריות באמצע היום.

יורם מרציאנו: אני זוכר את מבצע הסמים הגדול, שהכריז עליו מי שהיום הוא נציב שירות בתי הסוהר, בני קניאק.

יורם מרציאנו: באמת ניקו את תחנות הסמים, והיום חזרנו כמעט לאותו מצב בעניין מכירות הסמים.

יורם מרציאנו: בשבוע שעבר הסתובבתי בשכונת ס"ח.

יורם מרציאנו: מסחר הסמים והמוניות שראיתי שם במו עיניי היה מחריד.

יורם מרציאנו: אני מדבר על שכונת נאות יצחק, על שמו של יצחק רבין, רחוב חטיבת הראל, בלוק מספר 2, קומה שנייה בבלוק הזה, במשך חודשיים מתנהל שם מסחר סמים, בבלוק משותף, בשכונה הכי טובה בלוד.

יורם מרציאנו: מסחר סמים שלא מבייש תחנות הסמים הכי גדולות בישראל.

יורם מרציאנו: זה לא מצב שתושבים יכולים להמשיך לחיות אתו.

ג'מאל זחאלקה: כולם ידעו חוץ מהמשטרה.

יורם מרציאנו: רבותיי, לא באתי להפנות אצבע מאשימה כלפי המשטרה.

יורם מרציאנו: אני דווקא רוצה להפנות אצבע מאשימה כלפי קובעי המדיניות מלמעלה, כי יוסי קדם ושוטרי תחנת לוד, עם מה שיש להם לא מסוגלים להתמודד, ושיהיו הכוכבים הגדולים ביותר.

יורם מרציאנו: ביום שישי קראתי כתבה במקומון של לוד, שאומרת שהשר לביטחון פנים הגיע ללוד ויש לו הצהרה: לוד היא יעד לאומי.

יורם מרציאנו: אילן הררי, שמוה לעמוד בראש הוועדה בלוד לפני חצי שנה, לעניות דעתי מבין בביטחון לא פחות מדיכטר, לאור כל השנים שלו בצבא.

יורם מרציאנו: הוא יודע לעשות את זה טוב יותר מאשר הרבה מאוד אחרים, ואם המדינה הביאה את אילן הררי, היא גם צריכה לסייע לו.

יורם מרציאנו: מספיק עם הצהרות, אנחנו כל הזמן שומעים הצהרות.

יורם מרציאנו: אני חושב שאם הנושא היה באמת חשוב לשר דיכטר הוא היה מכבד את הכנסת או שלפחות הדרג הבכיר של המשטרה היה פה על מנת לתת תשובות.

יורם מרציאנו: אני לפחות, אדוני היושב ראש, רואה את זה בחומרה שלא מפקד מחוז ולא מפקד מרחב נמצאים פה על מנת לתת תשובות של מעצבי מדיניות – ואני מאוד מכבד את מפקד התחנה.

יורם מרציאנו: השר דיכטר החליט שלוד היא יעד לאומי.

יורם מרציאנו: מה זה יעד לאומי?

יורם מרציאנו: אני פוגש אותו בפרוזדור ושואל אותו: מה אתה מתכוון לעשות?

יורם מרציאנו: הוא אומר:

יורם מרציאנו: דיברתי עם אילן הררי והצעתי לו לקחת את המודל של שמעון לנקרי בעכו, להקים שיטור קהילתי.

יורם מרציאנו: אני שואל: איך הוא יעשה את זה?

יורם מרציאנו: הוא נלחם היום בתוכנית הבראה, דורשים ממנו לפטר 100 עובדים, איך אתה רוצה שהוא יקלוט 30 אחרים כדי לטפל בנושא של בעיות יומיום?

יורם מרציאנו: אז נכון שאתמול קמתי בבוקר וכבר ראיתי סוסים ברחובות.

יורם מרציאנו: הרמתי טלפון לחברי, אופיר פינס ואמרתי: בוא תראה מה קורה בעיר, רואים שוטרים ברחובות, רואים אנשי מג"ב ברחובות.

יורם מרציאנו: אז אנחנו מרימים את הקול - - -

אופיר פינס-פז: מה קרה?

יורם מרציאנו: התחילו איזה מבצע.

יורם מרציאנו: אני לא בקי בפרטים, מפקד התחנה בטח ידווח על זה יותר בהרחבה.

יורם מרציאנו: רבותיי, אזרח בעיר לוד לא מתהלך חופשי, לא יהודי ולא ערבי.

יורם מרציאנו: אזרח בעיר לוד יכול למצוא עצמו גם תחת כדור תועה והוא יכול להירצח בכל זמן נתון.

יורם מרציאנו: היריות בלוד לא מפסיקות, זה קטסטרופה.

יורם מרציאנו: אספר לך סיפור, אדוני יושב ראש הוועדה הקרואה.

יורם מרציאנו: אני שוב הולך לשכונה חזקה, שכונת נאות יצחק בנה ביתך.

יורם מרציאנו: מישהו החליט לתת איזה מועדון לטובת עמותה בעיר.

יורם מרציאנו: אני מודיע לך, במשך חצי השנה האחרונה אין לנו לא יום ולא לילה, עם מוזיקה שבוקעת מהרמקולים מהבוקר עד הלילה.

יורם מרציאנו: יש עשרות פניות של אזרחים למשטרה, לרשות המקומית – לכולם.

יורם מרציאנו: אין קול ואין עונה.

יורם מרציאנו: הגענו לקצה גבול היכולת.

יורם מרציאנו: זו לא הרשות המקומית, זו לא המשטרה, זה קובעי המדיניות.

יורם מרציאנו: יכול מאוד להיות שתצטרך להביא את השר למליאה על מנת לשמוע ממנו, אם הוא לא מוכן לבוא לפה.

יורם מרציאנו: ככה זה לא יכול להימשך.

יורם מרציאנו: נראה מבצע של שלושה-ארבעה חודשים, ותוציא את הפרוטוקולים של הוועדה הזו, כבר היו 20 דיונים ובעוד שנה נקיים את אותו דיון בלי לקבל תשובות.

יורם מרציאנו: הגיע הזמן לעצור את זה.

יורם מרציאנו: דרך אגב, אני רוצה לומר שהישיבה הזאת נערכת בתיאום עם יושב ראש הוועדה הקרואה.

יורם מרציאנו: ביקשתי אותה יחד אתו, אני מתואם אתו ואני עובד יחד אתו בעניין הזה.

אופיר פינס-פז: תודה רבה.

אופיר פינס-פז: מר אילן הררי, יושב ראש הוועדה הקרואה בלוד, בבקשה.

אילן הררי: תודה על ההזדמנות.

אילן הררי: הגעתי לפה עם שלושה תושבים, שביקשתי שייצגו בקצרה את המצב: הדס מהגרעין התורני, עורך הדין אזברגה מהמגזר הערבי ומר אהרון, שהוא תושב שכונת רמת אשכול.

אילן הררי: כל אחד יכול בדקה או שתיים לספר.

אילן הררי: אני מודה לחברים שהגיעו.

אילן הררי: אני רוצה לומר תודה לעושים במלאכה, למשטרת ישראל, יוסי קדם שנמצא פה, מפקד המרחב, מפקד המחוז, המפכ"ל, השר - - -

אופיר פינס-פז: מי הם מפקדי המרחב והמחוז?

אילן הררי: מפקד המרחב הוא יפרח דוכובני, מפקד המחוז הוא ניסים מור.

אילן הררי: כולם מכירים את לוד, עיר עם 75,000 תושבים, מעל רבע מהם מהמגזר הערבי, שגם הם הקהל שלנו ואנחנו צריכים לטפל גם בביטחון שלהם, 72% מהתושבים יהודים.

אילן הררי: 30% מהתושבים היהודים הם עולים חדשים, קשישים, ילדים.

אילן הררי: אנחנו מתגייסים לצה"ל על פי הממוצע הארצי.

אילן הררי: אנחנו עיר רווחה, כל משפחה רביעית בעיר לוד היא מטופלת רווחה.

אילן הררי: הדירוג שלנו הוא 4, האתגר שלי הוא להעביר מקל בעוד ארבע שנים כשהדירוג הוא 5.

אופיר פינס-פז: היה 5.

אילן הררי: אולי, לא מצאתי מתי.

אילן הררי: אנחנו נמצאים במרחק של עשר דקות- רבע שעה מתל אביב.

אילן הררי: האתגר שלי הוא שנהיה כמו רבע שעה מתל אביב, משהו בסגנון של רמת אביב ג', צהלה, כשם קוד.

אילן הררי: אנחנו צריכים להיראות ולהתנהג כמו רבע שעה מתל אביב.

אילן הררי: יש לנו מערכת חינוך יפה ומכובדת.

אילן הררי: ראש הממשלה, שרת החינוך ושר הפנים פתחו את שנת הלימודים עם מענק של 21 מיליון שקלים לשלוש שנים.

אילן הררי: אם אתה שואל אותי מה אני מבקש, אני מבקש שהחלטת הממשלה הזאת, שהנחתי על שולחנך - - -

אופיר פינס-פז: תקרא אותה, רק את הסעיפים שעוסקים בביטחון האישי בלוד.

אילן הררי: אקרא: "לקבוע צוות משותף למינהל מקרקעי ישראל, משרד הפנים, משטרת ישראל, עיריית לוד במתכונת קבועה לאכיפת דיני התכנון והבניה בלוד.

אילן הררי: תוכנית להקמת צוות והפעלת הצוות, כולל תקצוב ותוכניות עבודה יוגשו תוך 14 יום".

אילן הררי: זאת החלטת ממשלה מ-2002, לא קרה שום דבר.

אילן הררי: "המשרד לביטחון פנים יכין תוך 14 יום תוכנית למבצע רחב היקף להוצאת שוהים בלתי חוקיים בלוד".

אילן הררי: אתה קם בבוקר יש שב"חים כאילו אנחנו נמצאים בטול כרם.

אופיר פינס-פז: כמה שוהים בלתי חוקיים אתה חושב שיש בעיר?

אילן הררי: עשרות שוהים בלתי חוקיים.

אילן הררי: "המשרד לביטחון פנים יפעל להקמת מנהלות שכונתיות בשילוב משטרה, קהילה ועירייה במגמה לתגבר את השמירה על ביטחון הציבור בלוד".

אופיר פינס-פז: זה קרה?

אילן הררי: לא קרה כלום.

אילן הררי: הדבר היחיד שקרה הוא החינוך.

אילן הררי: מכל החלטת הממשלה, החלטה מספר 2264, שיש בה 15 סעיפים, הדבר היחיד שקרה זה החינוך, בכל שאר הסעיפים לא קרה כלום.

אילן הררי: "המשרד לביטחון פנים ייתן עדיפות לתחנת משטרה בלוד, בין השאר בנושא החלפת מבנה לתחנה גדולה, הצבת כוח אדם".

אילן הררי: דובר על הוספת פלוגת מג"ב לעיר לוד.

אילן הררי: לא קרה שום דבר.

אילן הררי: ראש הממשלה, אריאל שרון, ב-21.7 היה, עשו דיון חודשי, לא קרה כלום מהדברים האלה.

אילן הררי: אני לא אומר את זה למשטרה, כי המשטרה לא מסוגלת לפעול עם מה שיש לה.

אילן הררי: יש לנו רוח גבית טובה ממשרדי ממשלה.

אופיר פינס-פז: תנצל את ההזדמנות שיושבים פה שישה חברי כנסת וכמה גורמים נוספים, מה הדברים בנושא הביטחון האישי, שלפי דעתך יעשו הבדל בין המצב העכשווי למצב העתידי?

אילן הררי: הכנתי תוכנית, הצגתי אותה לשר ביטחון פנים, דיכטר, כבר פעמיים.

אילן הררי: זו תוכנית אסטרטגית שמדברת על שבעה מחסומים קבועים בעיר לוד.

אילן הררי: 1,500 איש נכנסים לעיר לוד מידי יום לצורך סחר בסמים.

אילן הררי: אפשר לעשות את המכפלות של הכסף, ואני אומר לכם שהכסף הזה הולך למקומות רעים.

יורם מרציאנו: אולי המשטרה בכלל רוצה לרכז את עניין הסמים בעיר לוד, ולכן לא נמצא סמים באור יהודה או יהוד?

אילן הררי: 2.

אילן הררי: שיטור קהילתי, שזה מבצע שכבר יצאנו אליו.

אילן הררי: זה אומר שלוש ניידות ביום ושלוש ניידות בלילה, 24 שעות, שבעה ימים בשבוע של שיטור קהילתי.

אילן הררי: 3.

אילן הררי: תגבור המשמר האזרחי בעיר לוד. 4.

אילן הררי: 50 מצלמות 24 שעות ביממה, כמו שעשו בעכו.

אילן הררי: אדוני היושב ראש, כל מדינת ישראל הולכת לנגב ולעכו.

אילן הררי: כל מי שאני פונה אליו אומר לי: עכשיו הנגב ועכו.

אילן הררי: אז לוד לא בנגב - - -

אופיר פינס-פז: מה השיב לך השר דיכטר?

אילן הררי: השר דיכטר מאוד מתאמץ, ייאמר לזכותו.

אילן הררי: הוא בא ומשתתף, מקיים פגישות, אבל בסוף כולנו מתווכחים על הכסף.

אילן הררי: צריכים טיפול נקודתי לחמש שנים.

אילן הררי: אני צריך כ-10 מיליון שקלים לשנה.

אופיר פינס-פז: למה?

אילן הררי: אין לי פה את המספרים.

אילן הררי: עשינו עכשיו אגרת ביטחון, אנחנו לא פרזיטים.

אילן הררי: החל מה-1.1.2008 נקבל מהתושבים כשני מיליון שקלים לאגרת ביטחון, כמו שעשו ביישוב שבו אני גר, ראש העין, וכמו שעשו במקומות אחרים.

אילן הררי: בגדול, אני צריך עוד כשלושה מיליון שקלים בשנה לחמש שנים בנושא הביטחון .

נאדיה חילו: אתם מוגדרים כעיר ללא אלימות?

נאדיה חילו: אתם במסגרת הפרויקט הזה?

אילן הררי: עכשיו מכניסים אותנו פרויקט הזה.

אילן הררי: בקשה צנועה, החלטת הממשלה מ-2002, יש שם שלושה סעיפים קטנים, אני מבקש שיממשו אותם.

אילן הררי: השאר אני אעשה.

אילן הררי: הדבר האחרון הוא בניה בלתי חוקית.

אופיר פינס-פז: ראיתי שאתם מלבינים את הכול.

אילן הררי: אנחנו מלבינים, אחרי 60 שנה הגיע הזמן שמישהו יטפל בדבר הזה.

אילן הררי: אנחנו מלבינים כדי שישלמו מסים.

אילן הררי: יש לנו שכונות, אלפי בתים שלא משלמים מסים, לא מחוברים למים, לא מחוברים לביוב ולחשמל.

אילן הררי: לקחתי את תוכנית המגירה ואמרתי: לעשות.

אילן הררי: בית שבנוי על תשתיות ייהרס.

אופיר פינס-פז: מי הולך אתכם על זה?

אילן הררי: משרד הפנים והתושבים.

אילן הררי: זו תוכנית מגירה של משרד הפנים, אני רק מפעיל אותה.

אילן הררי: אני דורש מהתושבים שישלמו מסים.

אופיר פינס-פז: תודה.

אופיר פינס-פז: סגן ניצב יוסי קדם, מפקד תחנת לוד, בבקשה.

סנ"צ יוסי קדם: משטרת ישראל עשתה די הרבה בלוד בשנים האחרונות.

סנ"צ יוסי קדם: היה מבצע "אי ירוק בים", שהסתיים באוקטובר 2005 ולקח את כל הכוחות הכי טובים של מחוז המרכז.

סנ"צ יוסי קדם: זו הסיבה שנתניה בוערת, כי כשמשקיעים במקום מסוים מקום אחר מוזנח.

סנ"צ יוסי קדם: עבדו מיטב האנשים במפקדה משימתית, בפיקוד נפרד ממפקד המשטרה, שהתעסק ביומיום, ומחקו את כל תחנות הסמים לאפס.

סנ"צ יוסי קדם: בסוף המבצע, אחרי שנה ומשהו, לא הייתה אף תחנת סמים בעיר.

סנ"צ יוסי קדם: אבל ברגע שהכוחות יוצאים, תחנה בסדר גודל של 120 שוטרים ברוטו – מזה יש להוריד חופשות, מחלות, קורסים ולחלק את כוח האדם לשלוש משמרות - לא תמיד יכולה להחזיק כל העיר הזאת לבד לאורך זמן, ומ-2005 עבר הרבה זמן.

סנ"צ יוסי קדם: בנוסף, גם הרשות המוניציפלית לא הייתה שם.

סנ"צ יוסי קדם: איפה שיש חלונות שבורים הפשיעה תחזור.

סנ"צ יוסי קדם: זה לא שמיד שמו גנים ואורות.

סנ"צ יוסי קדם: תמיד היינו צריכים לעבוד רק עם החרב, זה לא הולך רק עם החרב.

סנ"צ יוסי קדם: אז זה קצת הלך חזרה.

סנ"צ יוסי קדם: לא כמו שהיה ערב מבצע "אי ירוק בים".

סנ"צ יוסי קדם: יש תחנות סמים בלוד, זה לא סוד, אבל אני הייתי סגן מפקד התחנה באותה תקופה ואני יודע להשוות.

סנ"צ יוסי קדם: אני לא אומר שעכשיו זה סביון, אבל זה הרבה יותר טוב ממה שהיה.

סנ"צ יוסי קדם: יש עוד הרבה מה לעשות, ואנחנו עושים את המיטב עם מה שיש לנו.

סנ"צ יוסי קדם: בימים אלה התחלנו מבצע נוסף, לא באותו סד"כ, לא באותו גודל.

סנ"צ יוסי קדם: אבל לקחת 60 איש מכוחות טובים, יס"מ, סמ"ג, ולהשקיע אותם ללא תאריך יעד של סיום המבצע זה די הרבה מבחינתנו.

סנ"צ יוסי קדם: אלה הסוסים והמסוקים שראית.

סנ"צ יוסי קדם: אנחנו נעבוד בנושא.

אופיר פינס-פז: ב-2005 הייתי שר הפנים ועכשיו אני יושב ראש ועדת הפנים.

אופיר פינס-פז: אני אומר את זה כי לא ארפה מכם.

אופיר פינס-פז: הכול יורד לטמיון בגלל עניין הביטחון האישי.

אופיר פינס-פז: אם האזרח מרגיש שהכול הפקר והכול הפקרות, אז אין כבוד לכלום ואין יחס לכלום.

אופיר פינס-פז: לכן הכול מתחיל ונגמר קודם כול בחוק וסדר.

אופיר פינס-פז: אם לא יהיה חוק וסדר לא יהיה כלום.

יוסי קדם: בוודאי.

יוסי קדם: אני אומר את זה גם בשיחות שלי עם יושב ראש הוועדה הקרואה.

יוסי קדם: הוא מתחיל להבין שהבעיה של לוד היא לא רק הגנים והאורות, למרות שזה גם זה, אלא זה הביטחון.

יוסי קדם: אני חושב שהבעיה שלנו, כמשטרה, שאנחנו צריכים תקנים בבסיס התחנה.

יוסי קדם: אנשים שבאים והולכים זה נחמד וטוב, אבל כשהם יהיו שוטרים שלי הם לא ילכו לשום מקום.

יוסי קדם: על זה מדובר היום.

אופיר פינס-פז: זה מפקד המחוז שלך.

יוסי קדם: קטונתי.

יוסי קדם: אני יודע שמדברים על זה.

אופיר פינס-פז: כמה התקנים שלך היום?

יוסי קדם: 133 תקנים בתחנה.

אופיר פינס-פז: זה הרבה.

יורם מרציאנו: לא מספיק.

אופיר פינס-פז: ברור שזה לא מספיק.

אופיר פינס-פז: אנחנו רואים בתוצאות שזה לא מספיק, אבל זה הרבה.

יורם מרציאנו: זה לא רק לוד, זה גם המושבים מסביב, המועצות האזוריות.

סנ"צ יוסי קדם: יש תמיד 20 שוטרים שלא נמצאים בתחנה, הם בקורסים, מחלות, חופשות.

סנ"צ יוסי קדם: יש לחלק את מספר השוטרים לשלוש משמרות, יש גם אנשי מטרה, ובסוף בחזית עובדים עשרות בודדות.

סנ"צ יוסי קדם: הייתי מפקד משטרת מודיעין, היו לי שם 70 שוטרים.

אופיר פינס-פז: זה אותו סדר גודל.

אופיר פינס-פז: סגן ניצב קדם, מבחינה אופרטיבית, אילן הררי שם תוכנית עבודה בפני דיכטר.

אופיר פינס-פז: אתה מכיר את תוכנית העבודה הזו?

אופיר פינס-פז: האם ראית אותה?

סנ"צ יוסי קדם: אני מכיר, היינו שותפים לזה.

סנ"צ יוסי קדם: היא מותנית תקציב.

סנ"צ יוסי קדם: היא נעשתה בשיתוף אתנו.

אופיר פינס-פז: מה הפער התקציבי?

אופיר פינס-פז: האם הפער התקציבי הוא באמת שלושה מיליון שקלים בשנה?

סנ"צ יוסי קדם: התוכנית שמציג אילן היא תוכנית שכוללת בניית מחסומים במבואות העיר, הצבת מצלמות והפעלת ניידות של שיטור קהילתי שבהן יש פקח עם שוטר.

סנ"צ יוסי קדם: אני מתלבש על הפלטפורמה הזאת; אני לא בונה את המחסומים, אני לא מתקצב אותם, אני רק מביא את האנשים שלי לעזור לאנשים שלו.

סנ"צ יוסי קדם: אני נותן את הפלטפורמה המקצועית, ייעוץ, נותן את הסיוע לאלה שיעמדו במחסומים שלא יקבלו מכות, אבל הדבר היחיד שאני יכול לתקצב זה ניידות ושוטרים.

אילן הררי: זה עיריית לוד עם המשטרה.

אילן הררי: כמו בשוהם, כמו ברעות, כמו בראש העין, תהיה חברת שמירה שתעשה את זה.

יורם מרציאנו: כשהייתי סגן ראש עיר, בלשכת ראש הממשלה היו דיונים בטיפול הנקודתי.

יורם מרציאנו: זו אותה מנטרה אנחנו מדברים עליה, שאז כבר התחייבו עליה, ואילן הקריא אותה, ועוד אנחנו פעם חוזרים.

יורם מרציאנו: כל הסיפור, אדוני היושב ראש, הוא אחד.

יורם מרציאנו: יש רצון טוב של כולם, כולנו תמימי דעים, העניין הוא תקציב של משרדי הממשלה.

יורם מרציאנו: משרדי הממשלה מצהירים כוונות, לא נותנים כספים.

אילן הררי: הכסף הגדול זה פלוגת מג"ב.

אילן הררי: לא הייתי בא לפה בשביל מיליון שקלים.

אילן הררי: הבעיה של כולם היא הפלוגה, שתהיה מחר בתקנים של משטרת לוד למשימות האלה.

אופיר פינס-פז: קיבלת עכשיו 60 אנשים.

אילן הררי: אבל לא קבועים.

סנ"צ יוסי קדם: הם יעבדו במבצע, מחר-מחרתיים יעברו למקום אחר.

סנ"צ יוסי קדם: ברגע שהם שלי קשה לקחת אותם.

אופיר פינס-פז: אתה צריך עוד 60 תקנים?

סנ"צ יוסי קדם: אנחנו מדברים על 50 תקנים, כדי להגיע לכך שהתחנה תעבוד עם 180 איש כחול, לאו דווקא ירוק.

סנ"צ יוסי קדם: מג"ב הוא לבולטות, נוכחות, הוא חשוב, אבל כדי להכניס מישהו לכלא צריך חקירות וכו', אחרת הם מסתובבים כל הזמן בעיר ומדי פעם לוקחים אותם לתחנה ומחזירים אותם מהתחנה.

סנ"צ יוסי קדם: בסוף אני צריך לקחת עבריינים ולשים אותם בכלא.

סנ"צ יוסי קדם: בשביל זה אני צריך בלשים וחוקרים, והסיירים עושים את הנוכחות והבולטות.

סנ"צ יוסי קדם: מג"ב עוזר לי כרגע להרגיע מצב בעיר, אבל אם לא נכניס אותם לכלא זה דלת מסתובבת, אין הרתעה.

סנ"צ יוסי קדם: בשביל זה אני צריך 50 איש, ואני יודע איך לחלק אותם.

סנ"צ יוסי קדם: אצלנו גם משרד התנועה הוא משרד חזק, כי דרך התנועה - - -

אופיר פינס-פז: יש ביניכם הבדלים וניואנסים כתוצאה ממשאבים.

אופיר פינס-פז: אבל יש חשיבות לעניין הנוכחות הקבועה, שהתושבים יראו שיש בעל בית, שהעבריינים יבינו שיש בעל בית.

סנ"צ יוסי קדם: בכל סד"כ של תחנה 50% זה שוטרים כחולים, שוטרי סיור בחוץ.

סנ"צ יוסי קדם: אלה ניידות הסיור שמסתובבות כשאתה מחייג 100, הן מסתובבות גם אם אין להן 100.

סנ"צ יוסי קדם: בחוץ זאת החזית של האזרח.

סנ"צ יוסי קדם: אם אני מחזיק שלוש ניידות במשמרת זה בטל בששים.

סנ"צ יוסי קדם: אני צריך להחזיק לפחות שבע ניידות בחוץ.

סנ"צ יוסי קדם: כל ניידת זה עשרה שוטרים סביב השעון.

סנ"צ יוסי קדם: צריך לעשות את החישוב.

אופיר פינס-פז: מה עם מה שכתוב פה, שהמשרד לביטחון פנים יפעל להקמת מנהלות שכונתיות בשיתוף - - - למה זה לא קורה?

סנ"צ יוסי קדם: לדעתי, זה לא בתחום של המשרד לביטחון פנים.

סנ"צ יוסי קדם: אנחנו נותנים את המשק השכונתי.

אופיר פינס-פז: דיברו פה על פרויקט עיר ללא אלימות.

אופיר פינס-פז: עיר ללא אלימות זה דבר שהשר דיכטר פיתח, אבל המצאנו אותו עוד בממשלת שרון, כשגדעון עזרא היה השר לביטחון פנים.

אופיר פינס-פז: הפרויקט הזה מצליח כי ראש העיר לוקח אחריות לנושא הביטחון האישי.

אופיר פינס-פז: ראש העיר מוביל את פרויקט הביטחון האישי, ואז זה יוצר שילוב בין המערכות, כמובן, יד ביד עם מפקד המשטרה.

אופיר פינס-פז: המשמעות היא שכל שבוע יש ישיבה של ועדה שעוסקת בביטחון אישי אצל ראש העיר.

אופיר פינס-פז: היא בודקת מי נגד מי, מה קורה בשכונות, מחלקים עבודה ויוצאים לשטח.

אופיר פינס-פז: המשטרה היא הפיקוח המקצועי, יש לה מתנדבים, יש לה שיתוף פעולה.

אופיר פינס-פז: ראש המעיר מוביל את המערכות העירוניות לעבודת אכיפה.

אופיר פינס-פז: הכול עובד כשהמשטרה מכוונת מקצועית את הפעולה.

אופיר פינס-פז: זה עובד.

אופיר פינס-פז: כל המערכות צריכות לעבוד יחד, וזה מאוד אפקטיבי בהרבה ערים בארץ.

אופיר פינס-פז: לכן, פרויקט השכונות שכתוב פה הוא פרויקט נכון.

אופיר פינס-פז: שיתוף הפעולה, גם כשהוא יורד מרמת העירייה לרמת השכונות בעיר, מאוד חשוב.

אופיר פינס-פז: חבר הכנסת מרציאנו תיאר כמה דברים ברמות של שכונות.

אופיר פינס-פז: יש בעיה להשתלט על השכונות.

אילן הררי: זה המצב הקיים.

אילן הררי: בשלושת החודשים האחרונים היו שלושה אירועי רצח.

אופיר פינס-פז: המקרים מפוענחים?

סנ"צ יוסי קדם: אחד פוענח, אחד באמצע ואחד אנחנו רק בהתחלה.

סנ"צ יוסי קדם: על הרצח אחד יש כתבי אישום.

סנ"צ יוסי קדם: אני רוצה להגיד שזאת התפרצות של החודשים האחרונים, כי כל השנה לא היו מקרי רצח.

סנ"צ יוסי קדם: פשוט קרה משהו ביניהם, לפני זה לא היה כל השנה.

אילן הררי: יש בניה בלתי חוקית ברמה בלתי אפשרית.

אופיר פינס-פז: אתה אשם בזה אתה לא הורס.

אופיר פינס-פז: תהרוס.

אילן הררי: אל"ף, אני הורס.

אילן הררי: בי"ת, להרוס בית פשוט עולה חצי מיליון שקלים, ומשיתים את זה עלי.

אילן הררי: אני עומד בחזית, מוכן להרוס.

אילן הררי: בחצי השנה האחרונה אין צו שלא חתמתי עליו.

אילן הררי: הייעוץ המשפטי והמשטרה לא מאמינים: אני חותם על כל מה שקיים, ולצערי לא מתבצע.

אילן הררי: יש בלוד סחר בסמים ברמה שלא קיימת במקומות אחרים.

אילן הררי: נכנסים 1,500 איש ביום, תעשו מכפלות של הכסף.

אילן הררי: תאונות דרכים – בשלושת החודשים האחרונים שלושה ילדים נהרגו בתאונות דרכים.

אילן הררי: זה קשור, זה ביטחון, זה בטיחות, זה תחושת ביטחון.

אילן הררי: יש שוהים בלתי חוקיים.

אילן הררי: יש ונדליזם, פגיעה ברכוש במתקנים ציבוריים.

אילן הררי: כל מזגן שאני שם בבית ספר, כעבור שבוע הוא נגנב.

אילן הררי: בעלי חיים – יש לנו ספארי בעיר.

אילן הררי: אנשים, בעיקר מהמגזר הערבי, יש להם כבשים וגמלים ליד הבית.

אילן הררי: זה לא יכול להיות.

אופיר פינס-פז: אני רוצה להודות לך.

אופיר פינס-פז: חבר הכנסת זחאלקה, בבקשה.

ג'מאל זחאלקה: הייתי בלוד פעמים רבות בתקופה האחרונה, לאחר הירצחו של ידידי מוסא, מזכיר בל"ד בעיר.

ג'מאל זחאלקה: הוא היה דמות ידועה בעיר.

ג'מאל זחאלקה: העיר מזועזעת.

אופיר פינס-פז: איך זה קרה?

יורם מרציאנו: ב-12:00 בלילה נכנס מישהו לפיצוציה שהוא ניהל וירה בו.

יורם מרציאנו: יש קרוב ל-30 עדי ראייה, ואף אחד לא מדבר.

נאדיה חילו: אנשים מפחדים.

נאדיה חילו: הרי היו מקרים של אנשים שהלשינו והורידו אותם אחרי יום.

נאדיה חילו: גם את זה צריך להגיד.

ג'מאל זחאלקה: בצד הזעזוע העמוק של תושבי העיר - והיו בשבוע שעבר הפגנות זעם – מפנים אצבע מאשימה למשטרה, שלא שומרת על הביטחון האישי של התושבים.

ג'מאל זחאלקה: זו הייתה הטענה העיקרית.

ג'מאל זחאלקה: הרוצחים נעשו חוצפנים, יש בית קפה ממול, אנשים ישבו שם ועישנו נרגילה, באו וירו בו לאט לאט, זה לקח זמן.

ג'מאל זחאלקה: זה מישהו שיש לו ביטחון.

ג'מאל זחאלקה: העדויות ששמעתי מסמרות שיער.

סנ"צ יוסי קדם: אותו אחד שירה בו בכלא.

סנ"צ יוסי קדם: הוא לא ירה כל כך לאט.

סנ"צ יוסי קדם: זה היה כל כך מהר, מצאו שם שני קליעים.

סנ"צ יוסי קדם: לא ירו לאט.

ג'מאל זחאלקה: ככה שמעתי, אבל זה לא משנה את העובדה הבסיסית.

ג'מאל זחאלקה: האומץ שלהם, עזות המצח, שרצחו מול בית קפה שישבו בו עשרות אנשים.

ג'מאל זחאלקה: אני חושב שצריך לעשות כל דבר, והתושבים – עד כמה ששמעתי מהם - מוכנים לתרום כל דבר אפשרי כדי לשמור על הביטחון.

ג'מאל זחאלקה: אנשים פוחדים על הילדים שלהם.

ג'מאל זחאלקה: אגיד לך מאיפה מגיע הזעזוע העמוק, כי בדרך כלל נהרגו עבריינים, אבל כשנרצח אדם מהיישוב, דמות מכובדת בעיר, זה זעזע את האנשים.

ג'מאל זחאלקה: אומרים שאם הוא נרצח כל אחד יכול להירצח.

ג'מאל זחאלקה: כדי להבטיח שאנשים ישתפו פעולה בנושא הזה, אני חושב שהצעדים של המשטרה לא צריכים לפגוע בכלל התושבים.

ג'מאל זחאלקה: כלומר, אתה לא יכול לסגור שכונה, לא לפגוע בחיי היומיום של האזרח הפשוט, עד כמה שאפשר.

אורי אריאל: אז לא יהיה ביטחון.

ג'מאל זחאלקה: זה לא עובד ככה.

ג'מאל זחאלקה: אני חושב שיש הרבה צעדים שהם הפגנתיים.

ג'מאל זחאלקה: אני מסכים עם מפקד התחנה, רוב העבודה נעשית במקומות אחרים ולאו דווקא בשכונות.

ג'מאל זחאלקה: יש לנסות שהפעולה הזאת לא תפגע בחיי היומיום של התושבים.

ג'מאל זחאלקה: שמעתי מראש העיר שהוא רוצה להלבין בתים לא חוקיים.

ג'מאל זחאלקה: אז תלבין, למה אתה רוצה להרוס?

אילן הררי: רק מה שבנוי על תשתיות – ביוב וכו'.

אופיר פינס-פז: ברור שיש סדרי עדיפויות בהריסת בתים.

אופיר פינס-פז: לא הורסים כל בית.

ג'מאל זחאלקה: אבל אין שם תשתיות.

אופיר פינס-פז: אני לא מדבר על עניין הבניה הלא-חוקית משך שנים, הרי כולנו מכירים אותה.

אופיר פינס-פז: אני לא נכנס לזה עכשיו.

אופיר פינס-פז: אבל עכשיו בתים חדשים אתם נותנים לבנות?

אופיר פינס-פז: לא יכול לקום בית אחד לא חוקי.

ג'מאל זחאלקה: בסדר גמור, שתהיה בניה ציבורית גם לאוכלוסייה הערבית.

יורם מרציאנו: לסניף מפלגת העבודה ההיסטורי ברחוב כצנלסון הוצא בזמנו צו ופינו אותנו משם.

יורם מרציאנו: אתמול עברתי שם, על הבית הזה בונים בית צמוד לקפה.

אופיר פינס-פז: חבר הכנסת מיכאלי, בבקשה.

אברהם מיכאלי: המצב בלוד לא התחיל בשנה האחרונה, זה נמשך כבר הרבה שנים.

אברהם מיכאלי: כל הזמן הממשלות השונות מבטיחות.

אברהם מיכאלי: מה שהכי חורה לי זה ראש העיר הממונה.

אברהם מיכאלי: אני חושב שזה עוול גדול שהמדינה מחליפה ראש עיר נבחר.

אברהם מיכאלי: מביאים ראש עיר ממונה, והוא נתקל מול קיר, הוא מדבר והם לא מקשיבים לו.

אברהם מיכאלי: בשביל מה מביאים ראש עיר ממונה?

אברהם מיכאלי: הרי זה העניין הוא לא ראש העיר, העניין הוא העיר, והעיר בבעיה.

אברהם מיכאלי: היום אנחנו מדברים על בעיה אחת של ביטחון פנים, שמשליך על הכול בלוד.

אברהם מיכאלי: אני מבקר בלוד כמעט פעמיים בשבוע, אני יודע שהתושבים שם מרגישים זוועה.

אברהם מיכאלי: צריך לתרגם את התסכול הזה למשהו מעשי.

אברהם מיכאלי: כל אחד מאלה שיושבים פה, וגם הרבה מאתנו שלא יושבים פה, באים להציע עזרה.

אברהם מיכאלי: אנחנו לא יכולים לעזור בדיבורים, צריך שכל אחד מאתנו ייקח על עצמו מטלה מול משרדי הממשלה, כדי לעזור לעיר לוד לחזור לתפקוד נורמלי, אני כבר לא מדבר על שגשוג.

אופיר פינס-פז: לוד גם יכולה לשגשג.

אופיר פינס-פז: יש לה את כל הנתונים.

אברהם מיכאלי: לכן אנחנו צריכים לצאת מהישיבה באופרציה מוגדרת מה עושים מול משרד זה או אחר, כדי לעזור ללוד.

אופיר פינס-פז: תודה.

אופיר פינס-פז: ביקשנו מאנשים שגרים בשכונת הרכבת בלוד להגיע.

אופיר פינס-פז: מה קורה עם עניין סכנת פסי הרכבת?

אסמעיל ערפאת: בנושא הרכבת, יש שמונה מסילות בכניסה לשכונת הרכבת.

אסמעיל ערפאת: המפגש הזה מהווה סכנה.

יורם מרציאנו: תחסום להם את הרכבת, שלא תעבור שם.

יורם מרציאנו: עד שלא תעשה צעד קיצוני הם לא יסדרו את זה.

יורם מרציאנו: תחסום.

אסמעיל ערפאת: בוא אתי, אני אחסום.

אסמעיל ערפאת: המשטרה תכניס אותי לכלא.

אופיר פינס-פז: מי צריך למגן מבחינת הביטחון?

אסמעיל ערפאת: בכנסת הקודמת הייתה החלטה של משרד התחבורה להפרדה מפלסית.

אסמעיל ערפאת: העניין הזה מתמהמה יותר מדי זמן.

אסמעיל ערפאת: עיריית לוד הגישה תוכנית לדיון בנושא הזה לא מזמן.

אסמעיל ערפאת: לא היו לתוכנית מספיק התנגדויות מבחינת התושבים.

אסמעיל ערפאת: התוכנית מתעלמת מהאוכלוסייה שקיימת במקביל למנהרה המתוכננת.

אסמעיל ערפאת: כלומר, התוכנית לא מפנה אף בית, היא גורמת לעוד צפיפות ולעוד סבל לאותם תושבים.

אסמעיל ערפאת: אין בה שום החלטות, וזה עדיין מתמהמה ולא קיים.

אופיר פינס-פז: עורך הדין אזברגה, אתה גר בשכונה?

אופיר פינס-פז: אתה יכול להוסיף על זה?

עבד אזברגה: אני יכול להוסיף שככל שחולף הזמן, זמן ההמתנה כדי לחצות את המסילה גדל.

עבד אזברגה: זה המפגש הכי גדול בארץ.

עבד אזברגה: זה יכול לקחת חמש-עשר דקות ולפעמים זה יכול לקחת גם חצי שעה.

עבד אזברגה: זה גורם להולכי רגל לקחת יוזמה ולחצות, וככה נהרגו שני הצעירים ב-2001 וב-2003.

עבד אזברגה: את התוכנית הזאת צריך לקדם.

עבד אזברגה: אני יודע שהיא נמצאת היום בנתיבי איילון, שצריכים לבצע אותה.

עבד אזברגה: היא אושרה, אבל הבעיה היא שמי שהכין אותה התעלם מהאוכלוסייה.

עבד אזברגה: מקימים אותה בכביש הסטטוטורי ההיסטורי, לאנשים שגרים בגבול המסילה אין גישה לצאת מהבית.

עבד אזברגה: יש בעייתיות עם העניין הזה.

עבד אזברגה: בנוסף, כל תלמידי בתי הספר עוברים משכונות הרכבת, נווה שמיר, נווה שלום – זה כמעט 8,000 נפשות - עוברים מהמסילה גם בבוקר וגם בערב.

אופיר פינס-פז: הבשורה הכי קשה שאתה אומר היא שגם אם יעשו את התוכנית, היא לא טובה.

עבד אזברגה: זאת תוכנית שעדיין לא ביצעו אותה.

עבד אזברגה: אפשר לעשות את שינוי התכנוני שלה.

אסמעיל ערפאת: עדיין אין החלטה על התוכנית.

עבד אזברגה: צריך לקיים בעניין הזה ישיבה יותר מקצועית, עם הרשות המקומית.

אופיר פינס-פז: למה אתם לא עושים?

אופיר פינס-פז: אין לכם ישיבות עבודה עם אילן הררי?

עבד אזברגה: מדי פעם אנחנו מקיימים ישיבות עבודה.

עבד אזברגה: ניזום פגישה ונבדוק איפה הדברים תקועים.

עבד אזברגה: עניין הרכבת הוא עוד היבט של הביטחון האישי, כי אם אנשים נהרגים מהרכבת יש פה בעיה שצריך לפתור.

אופיר פינס-פז: נכון, זו הפקרות.

יורם מרציאנו: ראית מה שהתפרסם אתמול בעמוד השער של "ידיעות אחרונות"?

יורם מרציאנו: שומר עם עבר פלילי, שעובד בגן ילדים פיראטי, שאין לו שום רישיונות ושום אישורים, נתפס במעשה פדופיליה בארבעה ילדים.

יורם מרציאנו: אתה כבר לא יודע במה להתעסק.

יורם מרציאנו: זה עומד על קצה הלשון להגיד לתושבים: צאו החוצה, תעשו מעשה אחת ולתמיד.

יורם מרציאנו: אופיר, אני בטוח שיש לך רצון ענק, וגם ליושב ראש הוועדה הקרואה יש רצון אמיתי ואני רואה את הנחישות שלו להצליח.

יורם מרציאנו: אבל, לצערי הרב, נצא מפה והכול חוזר חלילה.

עבד אזברגה: כמו שאמר חבר הכנסת מרציאנו, היו 50 איש בבית הקפה ואף אחד לא דיווח.

עבד אזברגה: קודם כול יש מודיעין, יש שב"כ חזק במדינת ישראל.

עבד אזברגה: יש מקרה רצח, סוגרים את התיק ואף אחד לא משלם עבור כלום.

עבד אזברגה: קודם כול אני מבקש מהמשטרה להתחיל לאסוף את הנשק, במגזר הערבי במיוחד, כי מי שמשלם את המחיר בעניין הביטחון האישי - - -

אופיר פינס-פז: איסוף נשק, זה נמצא בתוכנית שלך?

אופיר פינס-פז: כמה נשק יש?

עבד אזברגה: כל לילה אנחנו שומעים יריות.

עבד אזברגה: לא יכול להיות שהצבא עושה אימונים בלוד, זה נשק לא חוקי.

עבד אזברגה: כשיש נשק יותר קל להרוג אנשים.

עבד אזברגה: צריך לאסוף את הנשק, צריך להילחם בסמים, אבל זה צריך להיות כלל עירוני ולא רק במגזר הערבי.

עבד אזברגה: בינתיים, מי שסבל, מי שמשלם את המחיר ומי שיש לו פחות ביטחון אישי זה אנשים מהמגזר הערבי כי יודעים מהעבר שלא היה טיפול כמו שצריך כדי להרתיע את האנשים.

יורם מרציאנו: והגיע הזמן לטפל בעוד נקודה.

יורם מרציאנו: יודעים שלי יש כבוד גדול לערבים, אבל כל לילה בשעה 3:45 תושבי לוד מתעוררים.

אופיר פינס-פז: תודה.

אופיר פינס-פז: אהרון דזנאשוילי, בבקשה.

אהרון דזנאשוילי: תודה רבה, אדוני, שאתה נותן לנו אפשרות לדבר.

אהרון דזנאשוילי: אני תושב רמת אשכול מזה 35 שנה.

אהרון דזנאשוילי: כשהשכונה הזאת הוקמה בשנת 73' על ידי גולדה מאיר, זכרונה לברכה, הגיעה אליה אוכלוסייה ברמה גבוהה.

אהרון דזנאשוילי: לצערי, הרב העיר לוד נמצאת בבירא עמיקתא.

אהרון דזנאשוילי: כתושב לוד מזה 35 שנה, אני מרגיש שבעיר הזו אין דין ואין דיין.

אהרון דזנאשוילי: בעיר הזו כל אחד יכול לעשות כרצונו; בעיר הזו, מר אלבז יעקב, בן-אדם בן 74, מר שמעון בובליל, בן-אדם בן 74, אנשים פשוטים, לא יכולים ללכת בשקט; בעיר הזו האנשים האלה חוטפים אבנים יום-יום; בעיר הזו אישה אתיופית בת 25 הולכת ברחוב עם שני ילדים קטנים שהוציאה מהגן, מדליקים אותה כמו לפיד.

אהרון דזנאשוילי: כל הדברים האלה הם דברים אמיתיים, שאומר אזרח פשוט שאכפת לו, כי אותו אזרח רוצה לשלוח את הילדים שלו לבית הספר.

אהרון דזנאשוילי: אם הוא רוצה שהבנות שלו יחזרו בשלום מהאוניברסיטה הוא צריך ללכת לתחנה המרכזית להביא אותן.

אהרון דזנאשוילי: בעיר הזו אף אחד לא בטוח, אדוני היושב ראש.

אהרון דזנאשוילי: לעיר הזו יש רק כיוון אחד, מהעיר הזו רק בורחים.

אהרון דזנאשוילי: מי שמגיע לעיר הזו אלה כל מיני אזרחים של מדינת ישראל, שהביאו אתם את כל הפשיעה, עושים מה שהם רוצים.

אהרון דזנאשוילי: אני מרגיש שכל מאן דהו יכול לסגור פינה בעיר הזו, להגיד: זה המקום שלי, ואף אחד לא אומר לו שום דבר.

אהרון דזנאשוילי: היום אני שומע שמגיע לעיר הזו בן אדם, אישיות, אחד שיודע לנהל, אדם שעשה הרבה בחיים.

אהרון דזנאשוילי: זה מה צריך לעיר הזו.

אהרון דזנאשוילי: למה לא נותנים עונשים?

אהרון דזנאשוילי: למה אזרח פשוט במדינת ישראל, שעבר על החוק, ויש נגדו צו הריסה, למה לא הורסים?

אהרון דזנאשוילי: למה העבריין הזה לא צריך להיענש?

אהרון דזנאשוילי: למה אנשים צריכים ללכת בפחד בעיר הזו?

אהרון דזנאשוילי: לא רק זה, מר אבו קישק, זכרונו לברכה, זה בן-אדם אמיתי.

אהרון דזנאשוילי: אם הבן-אדם הזה נרצח - - - הגענו למצב כזה, שהשכונה שבה אני גר היום, ב-73' הגיעו אליה 10,000 יהודים.

אהרון דזנאשוילי: היום במקום הזה יש בקושי 200 יהודים, 9,800 לא יהודים.

יורם מרציאנו: כמה עלה לך הבית בשנת 73'?

אהרון דזנאשוילי: הבתים שעלו 100,000 דולר שווים היום 20,000 דולר, ומי קונה אותם?

אהרון דזנאשוילי: רק סוחרי סמים.

אהרון דזנאשוילי: נשארו שם כ-30-40 משפחות, למה הם צריכים לסבול?

אופיר פינס-פז: תודה.

אופיר פינס-פז: חבר הכנסת חנין, בבקשה.

דב חנין: אני חושב שיש קשר מאוד הדוק בין ההזנחה של העיר לוד לבין ההפקרות שמתרחשת בעיר הזו.

אופיר פינס-פז: תסלחי לי, גברתי.

אופיר פינס-פז: זה לא שכל תושב שיבוא לפה יוכל לדבר.

אופיר פינס-פז: אמרתי שהדיון הוא עד 13:00.

הדס ליכסנברג: אבל יש פה בעיה שלא מטופלת, לפני כל הבעיות הגדולות.

הדס ליכסנברג: כשמתקשרים 100, מתוך 133 שוטרים אף שוטר לא מגיע לקריאות.

הדס ליכסנברג: אנשים מדברים בגדול על בנייה בלתי חוקית, על פשע.

הדס ליכסנברג: אני מאושרת שהגעתי לפה רק בשביל לפגוש את מפקד התחנה.

הדס ליכסנברג: 133 שוטרים, איפה הם מסתובבים כשאני מתקשרת 100 לתחנת המשטרה?

הדס ליכסנברג: אף אחד לא מרים טלפון.

הדס ליכסנברג: יש תחנת סמים מתחת לבית שלנו.

הדס ליכסנברג: אני מזמינה את מפקד התחנה, ואני יודעת שהוא עושה עבודה מאוד משמעותית, אבל אנחנו באים לפה כדי להתלונן שתחנת משטרה אפילו לא עונה לטלפון.

הדס ליכסנברג: 133 שוטרים, מי מתעורר שם?

הדס ליכסנברג: 200 משפחות עזבו את מקומות המגורים שלהם כדי לגור בלוד.

הדס ליכסנברג: אנחנו עברנו מרעננה כדי לגור בלוד.

הדס ליכסנברג: אנחנו לא נעזוב את לוד, אבל טלפון אחד?

הדס ליכסנברג: אף אחד לא מתעורר.

הדס ליכסנברג: איך נחזור ללוד?

הדס ליכסנברג: יש לי שלוש בנות, מה הן רואות בתוך העיר?

הדס ליכסנברג: סמים, נרקומנים, מזריקים בתוך בניין חדש.

הדס ליכסנברג: אני לא מבינה את האדישות.

הדס ליכסנברג: מדברים על בנייה בלתי חוקית ועל מצגות, אני רוצה להתקשר ל-100 ולקבל שירות.

הדס ליכסנברג: בחיים לא קיבלתי שירות ממשטרת לוד.

הדס ליכסנברג: בחיים.

הדס ליכסנברג: אתמול ב-4:30 נרקומן נכנס אלינו לבניין התקשרתי 100 במשך 20 דקות, חצי שעה.

הדס ליכסנברג: אף אחד לא מתעורר.

הדס ליכסנברג: מפקד משטרת לוד, אני מעריכה את כל מה שאתה עושה ואני גאה לפגוש בך, אני רוצה לדעת - - -

סנ"צ יוסי קדם: באת עד הכנסת כדי לפגוש אותי?

סנ"צ יוסי קדם: למה לא באת למשרד שלי?

סנ"צ יוסי קדם: דברת אתי?

סנ"צ יוסי קדם: פנית אליי?

סנ"צ יוסי קדם: לא זכור לי.

הדס ליכסנברג: כן, כולם מכבדים אותך ושום דבר לא זז.

אופיר פינס-פז: תודה רבה.

דב חנין: אדוני היושב ראש, אני רואה קשר הדוק בין ההזנחה של לוד לבין ההפקרות שיש שם.

דב חנין: אין ספק שלוד הפכה להיות שטח הפקר, גם מבחינת סמים.

דב חנין: השאלה היא מה אנחנו יכולים לעשות בעניין הזה.

דב חנין: אציע שתי הצעות.

דב חנין: הצעה ראשונה, להמשיך ולהפעיל את ועדת המשנה של ועדת הפנים, שהייתה פעילה בתקופה קודמת.

דב חנין: אני חושב שזה כלי שיכול לתרום למעקב שוטף ולמעורבות שוטפת של הכנסת במה שקורה בעיר לוד.

דב חנין: מעבר לזה, נמצאים פה חברי כנסת ממפלגות שונות, קואליציה ואופוזיציה.

דב חנין: אני חושב שהבעיות בעיר לוד הגיעו למצב כזה שהגיע המצב שניזום, 40 חברי כנסת, דיון מיוחד במליאת הכנסת בהשתתפות ראש הממשלה.

יורם מרציאנו: רעיון מצוין.

דב חנין: אני חושב שאנחנו חייבים להעלות את זה, וזה עניין שצריך לתת עליו תשובות בדרג הבכיר ביותר.

אופיר פינס-פז: תודה.

אופיר פינס-פז: חבר הכנסת אריאל, בבקשה.

אורי אריאל: אני לא חבר בוועדה, אבל הזמין אותי חבר הכנסת מרציאנו, והייתי גם אצל יושב ראש הוועדה הקרואה.

אורי אריאל: קודם כול, צריך לאחל לו בהצלחה ולהגיד ביושר שיש שינוי, וזה חשוב כי יש למה לקוות.

אורי אריאל: זה עוד לא בסדר, הוא יודע שזה לא בסדר ואנחנו יודעים שזה לא בסדר.

אורי אריאל: אדוני, יושב ראש הוועדה, יש כוח במעקב שלנו, אם הוא סדיר.

אורי אריאל: אם פעם בשנה קורה משהו ומתכנסים, בסדר.

אורי אריאל: אני חושב שהחוכמה תהיה דרך ועדת משנה או דרכך, שיהיה מעקב.

אורי אריאל: יבוא השר לביטחון פנים וייתן דיווח, יגיד מה הוא הולך לעשות.

אורי אריאל: עם כל הכבוד למפקד התחנה, בסוף הוא לא מחליט כלום.

אורי אריאל: זה ברמת מפכ"ל, שר.

אורי אריאל: יש לקיים מעקב קבוע, כתוב ומופץ לכל חברי הוועדה, ואם יש בעיה מזמינים את השר לביטחון פנים לפה, אותו הדבר עם שר הפנים ושרת החינוך.

אורי אריאל: כל אחד, בלי שום הבדל.

אורי אריאל: לגבי הדיון במליאה, יבוא ראש הממשלה, ייתן נאום הגבר, תראה שעשו בלוד דברים שלא האמנת, לא ידעת ולא חלמת עליהם.

יורם מרציאנו: מצוין.

אורי אריאל: אני לא נגד, אחתום.

אורי אריאל: אבל אם לא יהיה מעקב חודשי פה, בתיאום עם ראש העיר שיביא חומרים, אבוא לעוד דיון שיהיה.

אורי אריאל: אבל אני חושב שאפשר גם אחרת.

אורי אריאל: המעקב יכול להביא את זה למקומות אחרים.

אופיר פינס-פז: תודה.

אופיר פינס-פז: חבר הכנסת מרציאנו, דברי סיכום.

יורם מרציאנו: אני מודה לך על קיום הדיון.

יורם מרציאנו: יחד עם זאת, אני חייב להודות שאני יוצא מפה בתחושה לא טובה, ולא בגלל שאין לנו כוונות טובות.

יורם מרציאנו: כדי להראות את הרצינות של ועדת הפנים של הכנסת, שאתה עומד בראשה, הייתי לפעול כבר.

יורם מרציאנו: אני בהחלט קונה את הצעת חבר הכנסת דב חנין, ונתחיל להחתים חברי כנסת לדיון במליאת הכנסת, שיבוא ראש הממשלה ויספר לנו מה הוא מתכוון לעשות בלוד.

יורם מרציאנו: אבל לפני זה, שמענו את יוסי קדם, ואין לי טענות למפקד התחנה, אתה מבין שבנושא של מדיניות, פלוגות מג"ב, נושא של תקציבים הוא לא הקובע.

יורם מרציאנו: הוא מאוד ישמח שתסייע לו.

יורם מרציאנו: אני חושב שכבר עכשיו אתה צריך לקבוע לוחות זמנים, של קיום דיון נוסף בעוד שבועיים כדי לעמוד מקרוב אחר השתלשלות הדברים.

יורם מרציאנו: הבנתי שמפאת קוצר הזמן, לאור הדיון הדחוף, השר לביטחון הפנים לא יכול היה להגיע לכאן.

יורם מרציאנו: אני מציע לקיים כאן דיון עם השר לביטחון פנים ועם מפכ"ל המשטרה, שיבואו לתת תשובות לחברי הכנסת.

יורם מרציאנו: צריך לזכור, אדוני היושב ראש, שאנחנו הגוף שמפקח על עבודת הממשלה.

יורם מרציאנו: עלינו מוטלת האחריות לא פחות, משום שישאלו: אז מה עשיתם?

יורם מרציאנו: אני מבקש שבדברי הסיכום תאמר שתכנס את הוועדה הזאת שוב בעוד שבועיים בהשתתפות השר והמפכ"ל, על פי לוחות הזמנים שלהם.

אופיר פינס-פז: תודה רבה, אני רוצה לסכם את הדיון.

אופיר פינס-פז: אמרתי גם בפתיח ואני אומר את זה שוב, המפתח לעשות את לוד עיר שמסוגלת לתת את המענה הנכון לתושבים שלה מתחיל בנושא הביטחון האישי.

אופיר פינס-פז: כל זמן שלוד תמשיך להיראות כמו מערב פרוע, אין לה שום סיכוי, לא בחינוך, לא בתרבות, לא באיכות חיים ולא בכל יתר אורחות החיים.

אופיר פינס-פז: הבעיה העיקרית של לוד היא תחושת ההפקרות, של כל דאלים יגבר, שכל אחד עושה מה שהוא רוצה, שאין דין ואין דיין.

אופיר פינס-פז: כשהייתי שר הפנים באתי ללוד וסיכמתי עם בני קניאק שהולכת להיות פעולה, ואחרי חודשיים דיווח בני קניאק לי ולכל הממשלה שאין יותר סוחרי סמים בלוד.

אופיר פינס-פז: מי שהפסיק את המבצע הזה הוא פושע.

אופיר פינס-פז: מי שהפסיק את הלחץ ואיפשר חזרה של פעילות לא חוקית ללוד, זה חוסר אחריות מדרגה עליונה.

אופיר פינס-פז: אתה מדווח לנו שקיבלת תוספת של 60 שוטרים למבצע חדש, שאין לו מגבלת זמן.

אופיר פינס-פז: זו התחלה שאנחנו מברכים עליה.

אופיר פינס-פז: המשטרה יכולה להשתלט וצריכה להשתלט, זה התפקיד שלה.

אופיר פינס-פז: לא לבד, יש מערכות עירוניות שחייבות להיות מגויסות, יש מערכות ממשלתיות שחייבות להיות מגויסות.

אופיר פינס-פז: אבל אני מצפה משר הפנים, מהשר לביטחון פנים, לקבוע את סדרי העדיפויות.

אופיר פינס-פז: כדי להבריא את לוד צריך להוציא את הפשע מלוד.

אופיר פינס-פז: כל זמן שהפשע יוביל בלוד אין לעיר הזאת סיכוי.

אופיר פינס-פז: בזה צריך להתמקד.

אופיר פינס-פז: הדברים הספציפיים – 1.

אופיר פינס-פז: הוועדה תפעל כדי שהשר לביטחון פנים יאמץ את התוכנית שהכנתם.

אופיר פינס-פז: אני מציע להוסיף את מה שאמר עורך הדין אזברגה לגבי תפיסות נשק לא חוקי.

אופיר פינס-פז: זה חייב להיות בתוך התוכנית, לנקות את לוד מנשק לא חוקי.

אופיר פינס-פז: יש שם מספיק נשק כדי לחמש חטיבה קרבית.

אופיר פינס-פז: אי אפשר לעשות תוכנית כשאנשים מסתובבים עם נשק ברחובות.

אופיר פינס-פז: 2.

אופיר פינס-פז: ליישם את החלטת הממשלה מ-2002, אני מדבר על שלושת הסעיפים של הביטחון האישי, כולל הוצאת השוהים הבלתי חוקיים.

אופיר פינס-פז: מר הררי, זו אחריות שלך.

אופיר פינס-פז: הריסת בתים לא חוקיים זו אחריות שלך, אי אפשר לגלגל אותה.

אופיר פינס-פז: אתה יושב ראש ועדת התכנון והבניה המקומית, כל התחלת בניה לא חוקית - - - צריך להיות סדר, בשביל זה מינו יושב ראש ועדה לא פוליטיקאי.

אופיר פינס-פז: פוליטיקאי לוחצים או לא לוחצים.

אופיר פינס-פז: התחלת בניה לא חוקית – באותו יום הורסים.

אופיר פינס-פז: אין.

אופיר פינס-פז: שידעו שאתך לא מתעסקים.

אופיר פינס-פז: אם תיתן שיתעסקו אתך גמרת את הקריירה.

אופיר פינס-פז: כל לבנה חדשה הורסים, אריח אחד הורסים.

אילן הררי: אתה צודק, אבל - - -

אופיר פינס-פז: זה לא עולה כסף.

אופיר פינס-פז: זה כלום.

אופיר פינס-פז: התחלת בנייה אתה מוריד באותו יום.

אופיר פינס-פז: אז אנשים יבינו שנגמרה החגיגה בלוד.

אופיר פינס-פז: אכיפה זה דבר קשה, כי זה מכיר את זה, זה קרוב של זה, זה מסכן, זה אומלל, לקחו לו.

אופיר פינס-פז: אבל זה התפקיד שלך.

אופיר פינס-פז: תפקיד כפוי טובה, נכון, אבל אז יתחיל להיות סדר.

אופיר פינס-פז: כל התוכנית חייבת להיות מתוקצבת עד הקצה.

אופיר פינס-פז: אתם יכולים לעשות הבדל עצום בלוד.

אופיר פינס-פז: תוספת הכוח חייבת להיות מתוכננת, וזה יהיה המאבק הגדול.

אופיר פינס-פז: יש לנו פגישה עם מפכ"ל המשטרה בנובמבר, נשים את לוד כאחד הסעיפים לדיון.

אופיר פינס-פז: אני מבקש לקבל את התוכנית שהכנסת לדיכטר.

אופיר פינס-פז: אני אומר לכם שאפשר להשתלט על לוד.

אופיר פינס-פז: עכשיו יהיה לחץ כי כולנו התחלנו להשתגע, השאלה היא מה יהיה עוד שנה או מה יהיה עוד חצי שנה, זה המבחן הגדול.

אופיר פינס-פז: אני יודע שהחודש הזה כל העיר על הרגליים, בסדר.

אופיר פינס-פז: זה חייב להיות לאורך זמן ולא חד-פעמי.

אופיר פינס-פז: אנשים צריכים להבין שנגמר הסיפור, להבין ולהפנים.

אופיר פינס-פז: אני רוצה לראות שכשאני נכנס ללוד עוצרים אותי, בודקים אותי.

אופיר פינס-פז: בוודאי שנבצע מעקב.

אופיר פינס-פז: קודם כול, ייצא מכתב מסודר שלי לשר לביטחון פנים ולמפכ"ל.

אופיר פינס-פז: בי"ת, הפגישה שלנו עם המפכ"ל מכריעה.

אופיר פינס-פז: חבר הכנסת מרציאנו ואדוני ראש העיר, תעדכנו אותי לגבי התפתחויות, חיוביות אם יש.

אופיר פינס-פז: נקיים ישיבת מעקב אחרי שנהיה אצל המפכ"ל.

יורם מרציאנו: יש משהו שגם לך יש השפעה, כיושב ראש ועדת הפנים, וזה אזור התעשייה.

יורם מרציאנו: יכול להיות שתצטרך לתת את הדעת על הזה.

יורם מרציאנו: מפעלים בורחים מלוד בגלל בעיות ביטחון באזור התעשייה הצפוני.

יורם מרציאנו: גם יש להם בעיות של מיסוי, כי הם משלמים יותר מאשר באיירפורט סיטי, וגם בגלל בעיות הביטחון האישי.

אסמעיל ערפאת: יש גם בעיה של מקומות בילוי.

אסמעיל ערפאת: אין מתנ"סים, אין כלום.

אופיר פינס-פז: לגבי הרכבת, נביא את הנושא השבוע בפני מנהל התכנון של משרד הפנים, שיש לנו דיון אתו השבוע.

אופיר פינס-פז: אני רוצה לשמוע מה הוא אומר על תוכנית הרכבת.

אופיר פינס-פז: אם יש חומרים שאתם רוצים להשאיר אז תשאירו לנו.

אופיר פינס-פז: תודה רבה, אני נועל את הישיבה.